Kegyelem nektek és békesség Istentől a mi Atyánktól és az Úr Jézus Krisztustól! Ámen

Ézs 43, 22-25
*De nem engem hívtál segítségül, Jákób, nem értem fáradoztál, Izráel! Nem nekem hoztál bárányt égőáldozatul, véresáldozataiddal nem engem dicsőítettél. Nem én voltam, akinek ételáldozattal szolgáltál, nem én voltam, akiért tömjénezéssel fáradoztál. Nem nekem vettél drága pénzen jó illatú nádat, nem engem árasztottál el véresáldozataid kövérjével. Bizony, nekem csak vétkeiddel szolgáltál, énértem csak bűnökkel fáradoztál. Én, én vagyok az, aki eltörlöm mégis álnokságodat önmagamért, és vétkeidre többé nem emlékezem.*

Kegyelembe fogadott Gyülekezet!

A telefon az egyik legszörnyűbb bűntudat keltő eszköz. Ahányszor csak a kezem ügyébe kerül azonnal súlyos teherként nehezedik rám, mert rögtön emlékeztet, hogy mennyi embert kellene már felhívnom, keresnem.
Rokonok, barátok, gyülekezeti tagok, rég nem látott ismerősök. Ott azaz ijesztően hosszú lista, akikre, ha csak 5 percet is, de már nagyon ideje lenne rászánni. Mert a találkozás témájában könnyű a távolságra, vagy az időhiányra hivatkozni, de ez a mobiltelefonok világában már igencsak nevetséges kifogás, mikor bármikor és bárhonnan megkérdezhetjük a másiktól, hogy „hogy vagy, mi újság?” és elmondhatjuk néhány mondatban, hogy velünk éppen mi történt mostanában. Éppen ezért igen nagy teher a mobiltelefon, mert azzal, hogy ott lapul a nap minden pillanatában a zsebemben, folyamatosan úgy érzem, hogy ideje volna már telefonálni, nem pedig tovább halogatni.

Persze lehet álmegoldásokat keresni és az élő kapcsolatfelvétel helyett a személytelen sablonüzenetek, vagy éppen tartalmatlan ajándékok küldözgetését választani, hogy azért mégis úgy tűnjön, hogy a kapcsolat él. Sokan próbálkoznak ezzel, de ahogyan Izrael és Isten kapcsolatában, úgy többnyire ember és ember között is nagyon átlátszó ez a fajta hozzáállás. Tudjuk ezt ilyenkor mi magunk is, de azért csak csináljuk, csak próbáljuk elhitetni magunkkal is, hogy „majd megérti, majd elnézi a másik”, sőt fel is mentjük magunkat: az „ez is több a semminél” felkiáltással.
Izrael, ez a fogságból szabadulni vágyó, illetve a szabadítás ígéretét éppen megélő nép pedig a teljes életváltozás, a 180 fokos fordulat helyett még mindig hitegetné magát, hogy elég a sablon, hogy ők már megszenvedték a büntetést és már bizony kiérdemelték a szabadítást. Ők is azt várják már, amit mi is és olyan sokan mások is megfogalmaztak már a történelem során: „Isten majd megbocsát, mondhatni az a mestersége”.
Hiúság és képmutatás. De nem csak Izrael, hanem a te életedben is! Az Úr pedig nem is hagyja szó nélkül és most a két héttel ezelőtti zakariási igével szemben, hallhatjuk is vádbeszédet.
Így kezdi Isten: „*De nem engem hívtál segítségül, Jákób, nem értem fáradoztál, Izráel!”* Lehet úgy tenni „mintha”, lehet ügyeskedésekkel és látszat megoldásokkal próbálkozni, de a te mennyei Atyád előtt hiábavaló idő és erő pocsékolás csak. Ő úgy is látja azt, ami a szívedben van!
Ahogyan a mai vasárnap Oculi címadó zsoltárában is olvassuk: „Szemeim az Úrra néznek szüntelen”. Ezt nem nehéz leellenőrizni. Mert ha a te szemed szüntelen az Úrra néz, ő pedig kegyelmével feléd fordul, ahogyan a minden istentiszteletünk végén elhangzó ároni áldás is ígéri nekünk, akkor ott szemkontaktusnak kellene létrejönnie. Találkoznia kellene a tekinteteknek. De ha csak mondod, hogy szüntelenül ránézel és közben valójában a saját ügyes-bajos dolgaid, a te előre lépésedet figyeled, hogy kit kell még felülmúlnod, eltaposnod, akkor a Szabadító Úr hiába néz, hiába keresi a tekinteted, egy pillanatra se fognak találkozni a szemek. Már le is buktál!
Sőt, még ha trükközni próbálsz, ha csak néha-néha odakapni a tekinteted, mint a tanórán elkalandozó diák, vagy a szolgálatban elbóbiskoló őr, ha próbálod imitálni a meséből ismert okos lányt, aki hozott is ajándékot, meg nem is, testben eljössz az istentiszteletre, de lélekben otthon maradsz, akkor sem fogod tudni megtéveszteni. A szemek árulkodnak. Hiába az alázatosnak tűnő bájmosoly, a padokban ülőket, a lelkészt megtévesztheted, de az Isten előtt nem lesz kérdés az igazság. „*De nem engem hívtál segítségül, Jákób, nem értem fáradoztál, Izráel!”*Lehet kiáltani: „Ó, Atyám!”, „Ó, Istenem!”. Mire mész vele, kinek használsz vele, ha teljes szíveddel nem az Úrhoz szól a kiáltás? Ugyanígy magunkra vállalhatunk munkát, szolgálatot, világi, vagy egyházi tisztséget, de ha az nem az Úrnak való, Krisztus szeretetéből fakadó odaszánás, akkor minek, kiért? Rutinból, magamutogatásból, önmagunkért?
Az ilyen hazug vallásosságban élés ellen beszél itt Izrael népének is Isten. Kimondja, hogy pontosan tudja, hogy mikor van az, amikor az ember nem neki szolgál, és nem Őt vallja a szívében istennek. Két úrnak pedig nem lehet szolgálni egyszere. Az ide is, oda is, az nem működik az Istennél. Ahogyan nem lehet egyszerre két felé se tekinteni. Elnézést, de had mondjam így: próbálhatunk iszonyatosan kancsal módon élni és tettetni, hogy fizikailag megy a kétirányba nézés, de az értelmünk és szívünk tudni fogja, hogy melyik irányba figyel valójában.
A látszat tettek és szavak pedig az Úr előtt kártyavárként összeomlanak és nem marad más, mint a vád, aminek hallatán már tényleg nem marad más mint a szégyen és a lesütött szem: „*Bizony, nekem csak vétkeiddel szolgáltál, énértem csak bűnökkel fáradoztál.”*
És mit lehet ilyenkor tenni, mikor végül ott állunk a hazugságokból épített várunk összeomlott romjai mellett az Isten előtt? Meghallani, hogy az Úr igéje folytatódik és örvendezve felfedezni, hogy az Ő akarata valóban a kegyelem. Meghallani, hogy összetörte ezt a hazugságvárat, de érted tette mindezt, hogy kiszabadíthasson ebből a várbörtönből, amiről te azt hitted, hogy véd téged, de valójában csak fogva tartott.
Nagyon találó Luther Márton leírása a hazugságainkról:
*„A hazugság mindig tekeredik és görbül, mint a kígyó, mely sohasem egyenes, amíg mászik vagy nyugszik, hanem csak ha már megdöglött, akkor fekszik egyenesen.”*. És valóban, amíg van lehetőségünk, addig inkább mi is görbítjük, tovább tekerjük a hazugságokat, a látszatot, a legvégső pillanatig, addig amíg már késő lenne, ha rajtunk múlna. De a Szabadító Úr, látja a mi fogságba esett helyzetünket és Ő lép közbe, Ő öli meg ezt a végtelenségig tekergőző hamisságot bennünk. Megszabadít! Lehajol hozzád is, ahogyan Izrael népéhez is, hogy megszabadítson, hogy újra valóban Rá emeld a tekinteted, Rá figyelj, Rá vágyakozz. Az üres keresztre, az üres sírra mutat és azt mondja: „Nézd! Nincs már ott semmi ami vádoljon! Én tényleg megszabadítottalak.”. „*Én, én vagyok az, aki eltörlöm mégis álnokságodat önmagamért, és vétkeidre többé nem emlékezem.”* – olvastuk alapigénkben is és, ahogyan Izrael megtapasztalhatta ezt a hazatérésben, úgy mi megtapasztalhattuk ezt Jézus Krisztusban. Az Isten báránya tényleg és valóságosan elhordozta a világ bűnét, megváltott téged! Nem csak üres ígérgetés, nem csak jól hangzó kampányszöveg, hanem megtapasztalt kegyelem.

Akarod-e ismerni ezt az Istent? A kegyelem cselekvő Urát.
Van egy kis keresztény gyermek dalocska, amivel az igehirdetés elejére utalnék vissza:
*„Kis telefonom van nekem, két öszetett kezem.
Mit lenn a földön mondok el, Megváltóm hallja fenn.
Ha hívom Őt, Barátomat, Ő mindig válaszol, felhangzik már
HALLO!HALLO!S a szivem hallja jól.
Csingi-lingi,csingi-ling, szólj kis telefon,
összekulcsolom kezem, s felhívom Jézusom.”*

Nem csak a zsebekben lapul ott a mindig kéznél lévő telefon. Van egy sokkal jobb, ami még csak le sem merül, amiért fizetned se kell, aminél a térerő se megy el. Éppen ezért talán még sokkal inkább vádol, ha hanyagolod.
Az én mobilom néha a legváratlanabb pillanatban csörren meg egy olyan nevet kiírva, akit már régen hívnom kellett volna. Ilyenkor felveszem és többnyire azzal kezdem, hogy „Már nagyon régen hívni akartalak, de valami mindig közbejött.”.
Isten felé is sokszor éppen így vagyunk. Ő keres, hív minket, ezen a mennyei telefonon és bizony egy idő után már nem lehet nem meghallani és felvesszük és neki is csak ennyit tudunk mondani: „Már nagyon régen hívni akartalak, de valami mindig közbejött.”. Ő azonban erre nem cinikusan mosolyog, vagy megrovóan visszakérdez, hogy „és mégis mi akadályozott akkor?”, hanem inkább kegyelmesen Krisztusra tekintve, eltörölve minden régit és tiszta lapot nyitva ennyit mond: „Tudom, érted vagyok itt.”. És Ő tényleg ott van veled, közöséget vállal veled, nem azért, amit a reklám mond, hogy „mert megérdemled”, hanem csakis azért, mert Ő kegyelmes és megbocsátó akaratú Megváltó Úr. Nem a múltadra, nem a bukásaidra tekint, hanem, ahogyan alapigénk fejezetének a 43. fejezet elején is olvassuk egyedül az Ő szeretetére. „*Mivel drágának tartalak és becsesnek, és mivel szeretlek, embereket adok helyetted, életedért cserébe nemzeteket. Ne félj, mert én veled vagyok!”*Emeld szemeidet az egy igaz Istenre, hogy te is Őt lásd, a szerető mennyei Atyát! Így legyen! Ámen